Bryson klop aan Ryderbeker-deur | Netwerk24
Die 24-jarige Bryson DeChambeau het bewys dat hy 'n waardige kapteinskeuse in Amerika se Ryderbeker-span vir volgende maand se toernooi teen Europa kan wees.
Bryson DeChambeau soen sy trofee ná sy sege in die Northern Trust-ope in die VSA. Foto: AP
DeChambeau, wat nie een van die agt spelers is wat outomaties vir die VSA se span gekwalifiseer het nie, het Sondag die Northern Trust-ope in New Jersey met vier houe gewen.
Dié toernooi was ook die eerste in die uitspeelstryd om die Fedex-beker.
Sy toernooi-telling was 266 (18 houe onder die baansyfer). Sy landgenoot Tony Finau, wat ook sterk in die Ryderbeker-gesprek is, het tweede geëindig met 'n totaal wat 14 houe beter as baansyfer was. Cameron Smith (Australië) en Billy Horschel (VSA) was gesamentlik derde.
Toe DeChambeau gevra is of hy dink hy kan die Ryderbeker-span haal, het hy geantwoord: "Wat ook al gebeur, sal gebeur. Ek sal volgende week weer my bes probeer lewer en kyk wat dan gebeur."
Jim Furyk, Amerika se Ryderbeker-kaptein, sal hom gewis fyn dophou met die oog op die toernooi wat van 28 tot 30 September in Parys beslis gaan word. – Reuters